Nkandla: ‘R10,6 m nie genoeg nie’Pres. Jacob Zuma se woning in Nkandla, KwaZulu-Natal Die konsepbevel wat Zuma by die konstitusionele hof ingedien het, maak spesifiek melding van ŉ verslag wat in 2011 deur die departement van openbare werke saamgestel is. Zuma het versoek dat die dokument as beginpunt gebruik word deur beamptes wat deur die ouditeur-generaal en nasionale tesourie genomineer word om uit te werk hoeveel Zuma moet terugbetaal. Volgens die dokument is dit destyds aanvaar dat Zuma R10,6 miljoen sal betaal vir onder meer landskapwerk en ander boukoste. Dit neem egter nie die ander vyf items in ag waarna Thuli Madonsela, Openbare Beskermer, verwys het nie. Madonsela het in haar verslag oor Nkandla bevind dat die swembad, veekraal, hoenderhokke, amfiteater en besoekersentrum nie veiligheidsverwante opgraderings was nie en dat Zuma ’n gedeelte van die koste daarvan moet betaal. Die DA, wat die grondwethof versoek om te beslis dat Zuma nie die wet nakom nie deur nie aan Madonsela se voorskrifte gehoor te gee nie, meen Zuma se “aanbod” is “desperaat” en die koste “misleidend”. “Die bouwerk het hierna voortgegaan en dit neem ook nie inflasiedruk in ag nie,” het James Selfe, voorsitter van die DA se federale raad, gesê. Selfe het gesê sy party het ŉ probleem met talle aspekte van Zuma se skikkingsaanbod. Volgens die DA kan die ouditeur-generaal nie regstellende stappe doen soos die Openbare Beskermer nie. “Die toedeling is baie toegeeflik teenoor pres. Zuma en sal beteken dat die belastingbetaler R203 miljoen betaal vir die werk aan sy huis,” het die DA gesê met verwysing na die departement van openbare werke se verslag. Selfe meen Zuma se skikkingsvoorstel is gebrekkig aangesien hy die grondwethof versoek om ŉ bevel te maak terwyl hy terselfdertyd aanvoer dat die hof nie die toepaslike forum is om die aansoeke van die DA en EFF aan te hoor nie. Zuma het dit erken in sy brief aan die griffier van die hof, maar gevra dat die hof sy skikkingsvoorstel aanvaar aangesien dit in nasionale belang is om die Nkandla-saak af te handel.